KIRJALLINEN KYSYMYS E-3552/00 esittäjä(t): Mihail Papayannakis (GUE/NGL) komissiolle. Lentokonesumutukset ja kasvintorjunta-aineiden käyttö Kreikassa.



Virallinen lehti nro 174 E , 19/06/2001 s. 0076 - 0077



KIRJALLINEN KYSYMYS E-3552/00 esittäjä(t): Mihail Papayannakis (GUE/NGL) komissiolle (15. marraskuuta 2000) Aihe: Lentokonesumutukset ja kasvintorjunta-aineiden käyttö Kreikassa Korfulla sumutettiin 29. lokakuuta 2000 jälleen kerran lentokoneesta Lebaycid-nimistä kasvintorjunta-ainetta oliivikärpäsen torjumiseksi. Lebaycid sisältää erittäin myrkyllistä ja rasvaliukoista ainetta Fenthionia (tämä on yksi niistä organofosforiyhdisteistä, jotka sisältyvät direktiivin 76/464/ETY(1) luetteloon I). Näin vaarannettiin kansanterveys, järkytettiin ekologista tasapainoa ja aiheutettiin pohjavesien saastumisen vaara sekä jätettiin huomiotta korkeimman hallinto-oikeuden vuonna 1991 tekemä päätös sumutusten lakkauttamisesta ja Kreikan terveysministeriön suositus, että sumutukset tehtäisiin kansanterveyden suojelemiseksi maasta käsin. Voisiko komissio kertoa: Onko kyseiselle kasvintorjunta-aineelle annettu käyttölupa perinpohjaisen tutkimuksen jälkeen, jossa on todettu, ettei sillä ole vahingollisia vaikutuksia ihmisten tai eläinten terveyteen eikä sellaista vaikutusta ympäristöön, jota on mahdoton hyväksyä. Missä määrin Kreikassa noudatetaan direktiivejä: - 91/414/ETY(2), - 97/41/EY(3), - 97/73/EY(4), - 98/22/EY(5), - 98/57/EY(6), - 98/100/EY(7), - 1999/1/EY(8)? Onko Kreikka toteuttanut kunkin edellä mainitun direktiivin täytäntöönpanotoimet? Ja jos se on näin tehnyt, onko niitä sovellettu asianmukaisesti? Jos näin ei ole tehty, onko yhteisön lainsäädännön rikkomista koskeva menettely käynnistetty ja missä vaiheessa se on kunkin yksittäisen direktiivin kohdalla? (1) EYVL L 129, 18.5.1976, s. 23. (2) EYVL L 230, 19.8.1991, s. 1. (3) EYVL L 184, 12.7.1997, s. 33. (4) EYVL L 353, 24.12.1997, s. 26. (5) EYVL L 126, 28.4.1998, s. 26. (6) EYVL L 235, 21.8.1998, s. 1. (7) EYVL L 351, 29.12.1998, s. 35. (8) EYVL L 21, 28.1.1999, s. 21. David Byrnen komission puolesta antama vastaus (16. tammikuuta 2001) Kasvinsuojeluaineiden hyväksymistä säännellään kasvinsuojeluaineiden markkinoille saattamisesta 15 päivänä heinäkuuta 1991 annetulla neuvoston direktiivillä 91/414/ETY. Direktiivissä esitetään yhdenmukaistetut puitteet kasvisuojeluaineiden hyväksymiselle, markkinoille saattamiselle sekä käytölle ja valvonnalle yhteisön alueella. Yksi direktiivin keskeisistä periaatteista on yhteisön sallittujen tehoaineiden luettelon kehittäminen direktiivin liitteessä I. Direktiivin 91/414/ETY 8 artiklan 2 kohdassa myönnetään jäsenvaltioille 12 vuodeksi (25. heinäkuuta 2003 saakka) poikkeus hyväksyä sellaisia kasvinsuojeluaineita, jotka sisältävät direktiivin liitteeseen I kuulumattomia tehoaineita, direktiivin 4 artiklan yleisten turvallisuusvaatimusten ja kansallisten tietovaatimusten pohjalta. Kyseisenä aikana komissio käynnistää työohjelman, jolla pyritään näiden tehoaineiden asteittaiseen tutkimiseen. Fenthion on yksi tehoaineista, joita arvioidaan tällä hetkellä käyttäen perustana kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11 päivänä joulukuuta annettua 1992 komission asetusta (ETY) N:o 3600/92(1). On odotettavissa, että komissio voi hyväksyä fenthionia koskevan päätöksen vuoden 2001 alkupuolella. Komissio ilmoittaa parlamentille ja neuvostolle heinäkuussa 2001 uudelleenarviointiohjelman edistymisestä kasvinsuojeluaineiden markkinoille saattamista koskevan neuvoston direktiivin 91/414/ETY mukaisesti. Kreikka on saattanut neuvoston direktiivin 91/414/ETY ja sen muutokset osaksi kansallista lainsäädäntöä presidentin määräyksellä 115/1997. Muut arvoisan parlamentin jäsenen mainitsemat direktiivit eivät koske fenthionia sisältävien tuotteiden käyttöä. Komissio ymmärtää, että torjunta-aineiden lentosumutukset ovat Kreikassa yleisesti kiellettyjä, mutta erityistapauksissa maatalousministeriö voi myöntää väliaikaisia poikkeuksia. Tässä erityistapauksessa päätöksessä määrättiin ehdot, joiden mukaisesti lentosumutuksia oliivikärpästen torjumiseksi voidaan tehdä. Tässä päätöksessä määrättiin, että lentosumutuksia voidaan tehdä ainoastaan Korfulla edellyttäen, että lukuisat turvallisuusvaatimukset täytetään. Tämä poikkeus myönnettiin saaren erityisten maatalousolojen vuoksi. Tässä tapauksessa on tehty tutkimus lentosumutusten ympäristövaikutuksista. Paikallisviranomaiset tekivät päätöksen lentosumutusten tekemisestä tämän tutkimuksen perusteella ennen kuin maatalousministeriö oli arvioinut sen. Tämä oli nykyisten menettelyjen vastaista. Kreikan viranomaiset ovat ryhtyneet kaikkiin tarvittaviin toimiin tapauksen toistumisen ehkäisemiseksi. (1) EYVL L 366, 15.12.1992.